Predkladacia správa

Návrh  zákona o vzájomnej pomoci pri vymáhaní niektorých  finančných pohľadávok je vypracovaný na základe uznesenia vlády Slovenskej republiky č. 11 z 10. januára 2002.

Integrácia  Slovenskej republiky do medzinárodných hospodárskych a  politických štruktúr vyvoláva potrebu  rozvoja spolupráce medzi jednotlivými štátmi aj mimo členských štátov Európskej únie, na základe bilaterálnych zmlúv o vzájomnej pomoci pri vymáhaní niektorých finančných pohľadávok. Dosiahnutie uvedeného cieľa si vyžaduje intenzívnejšiu a efektívnejšiu spoluprácu.

Slovenská republika má spoluprácu v  daňovej oblasti upravenú s ostatnými štátmi v súčasnom období zmluvami o zamedzení dvojitého zdanenia v odbore daní z príjmov  a z majetku.  Podľa platných zmlúv, ktorými je Slovenská republika viazaná, existuje možnosť výmeny informácii medzi Slovenskou republikou a  jednotlivými štátmi v  rozsahu uvedenom v  týchto medzinárodných zmluvách. Slovenská republika však nemá uzavretú zmluvu týkajúcu sa výlučne vzájomnej pomoci v oblasti vymáhania niektorých finančných  pohľadávok. 
	
Zo skúseností z  praxe vyplýva, že  spolupráca uplatňovaná v Slovenskej republike na základe zmlúv s ostatnými štátmi je pre účely vymáhania pohľadávok nepostačujúca a nevyhovuje ani požiadavke Európskej únie kladenej na pristupujúce štáty. Vzhľadom na uvedené, je rozšírenie spolupráce v  tejto oblasti naliehavou nevyhnutnosťou, a preto je potrebné zákonom upraviť postup a  podmienky, za  ktorých orgány Slovenskej republiky budú poskytovať, požadovať alebo prijímať pomoc pri  vymáhaní niektorých finančných pohľadávok. Prijatím navrhovaného zákona sa významnou mierou prispeje k prispôsobeniu legislatívy Slovenskej republiky k legislatíve Európskej únie v oblasti vzájomnej pomoci jednotlivých členských  štátov Európskej únie pri vymáhaní finančných pohľadávok, upravenej smernicou Rady č. 76/308/EHS v znení neskorších zmien a doplnení. Uvedeným sa zároveň  plnia aj záväzky Slovenskej republiky vyplývajúce z odporúčaní OECD v oblasti vymáhania daňových pohľadávok, ktoré boli prijaté slovenskou stranou pri vstupe do OECD.

	Zámerom predkladanej právnej úpravy je snaha upraviť postup a podmienky,  za ktorých budú príslušné orgány Slovenskej republiky poskytovať, požadovať alebo prijímať pomoc pri vymáhaní niektorých finančných pohľadávok s cieľom zabezpečiť účinné vymoženie niektorých finančných pohľadávok v praxi a implementovať príslušné smernice Európskej únie do platnej legislatívy Slovenskej republiky. 

	Zákon upravujúci uvedenú problematiku bol v roku 2000 z kandidátskych krajín do Európskej únie prijatý v Českej republike.

	Návrh zákona bol dňa 25.3.2002 prerokovaný v Rade hospodárskej a sociálnej dohody Slovenskej republiky, ktorá  predložený návrh  zákona vzala na vedomie.

	V Legislatívnej rade vlády Slovenskej republiky bol návrh zákona  prerokovaný dňa 18.04.2002. Závery z rokovania, ako aj stanovisko sekretariátu Legislatívnej rady vlády Slovenskej republiky a sekcie Inštitút pre aproximáciu práva sú v predkladanom materiáli zapracované.